
A vezér „régi-új” mozgalma. Demokráciaelméletek, pártok és mozgalmak.

A politikai vagy társadalmi mozgalmak a politika meghaladásának megtestesítőjeként óriási elvárásokkal születnek, és hatalmas csalódásokat hagynak maguk után, mikor feladatukat bevégezetlenül kimúlnak. A szociológiai mozgalomkutatást ez a normatív teher, depolitizáló percepció tartja fogságban, amely meggátolja a reális kép megalkotását. Ezért munkámban a politikaelmélet eszköztárát felhasználva arra teszek kísérletet, hogy a mozgalmak szerepét és funkcióit értelmezzem a politikai folyamatok és a demokrácia keretei között. Előfeltevésem szerint a három nagy demokráciaelmélet – a deliberatív-részvételi, a neoklasszikus és a vezérdemokrácia (Pakulski–Körösényi, 2012.) – összekapcsolható a direkt demokrácia különböző formáival, mint a klasszikus közvetlen, a referendum és az úgynevezett tüntető demokráciával (Sartori, 1999.). Ennek alapján három különböző mozgalom-koncepció állítható fel és hasonlítható össze, amely világossá teszi a deliberatív és a neoklasszikus megközelítés korlátait, illetve tarthatatlanságát, és a mozgalmak valódi természetét, amely túlmutatva a demokrácia formális keretein, eredendően politikai. A jelenséget – korlátai ellenére – a vezérdemokrácia képes legteljesebben megfogni, amelynek értelmében az írás kiinduló hipotézise az, hogy a természetes módon horizontálisnak és bottom-up jellegűnek tekintett mozgalmak a gyakorlatban vertikális és top-down jellegűek, és jellegzetesen a politikai vezetők eszköztárát gazdagítják.



